Lohjan kaupungin mainosvideo on ihmetyttänyt sosiaalisessa mediassa, sillä siinä on nähtävissä yhtäläisyyksiä Thaimaan luolapiinaan. Video kuvattiin jo kuukausia sitten.

Videolla thaimaalaispoika näyttää eksyvän kaivokseen. KUVAKAAPPAUS LOHJAN KAUPUNGIN VIDEOLTA

Lohjan kaupunki julkaisi keskiviikkona mainosvideon, tai oikeastaan ensimmäisen osan mainosmaista minisarjaa. Sarjan nimi on Mikko from Lohja ja videon alku on otsikoitu: Mikko from Lohja meets Chong from Thailand.

Videolla thaimaalaispoika Chong kohtaa Kai Lehtisen näyttelemän Mikon, joka haluaa viedä Chongin " mielenkiintoiseen paikkaan " . Suunnaksi otetaan Tytyrin Elämyskaivos. Kaivos on kotisivujensa mukaan " ainutlaatuinen matkailukohde syvällä maan alla " .

Chong ja Mikko menevät hissillä kaivokseen, jossa Chong kysyy, missä Mikko säilyttää ruumiita. Videon lopussa vaikuttaa, että Chong eksyisi kaivokseen: Mikkoa ei näy missään, ja Chang huhuilee, missä hän on.

Sosiaalisessa mediassa aihe on jo kuohuttanut ja Lohjan kaupunkia syytetään muun muassa pelisilmän puutteesta: Koko maailma on viime viikkojen ajan seurannut henkeään pidätellen, miten luolaan eksyneelle thaimaalaispoikien jalkapallojoukkueelle käy. Pelastusoperaatio vaati uhrin, kun yksi auttajiin kuuluneista sukeltajista kuoli.

Markkinointipäällikkö Evita Malm sanoo, että kyseessä on puhdas sattuma. Video kuvattiin jo hyvä tovi sitten.

- Tämä on täysi yhteensattuma. Video kuvattiin kaksi kuukautta sitten, Malm sanoo.

Asiasta keskusteltiin

Kai Lehtisen pariksi oli haettu ulkomaalaista näyttelijää. Videoon pestattiin lopulta thaimaalaistaustainen näyttelijä.

- Pari viikkoa sitten huomasimme tämän todella raskaan ja ikävän tilanteen, joka Thaimaassa oli päällä.

Malmin mukaan he keskustelivat muun muassa Chongia näyttelevän nuorukaisen kanssa siitä, mitä jo kuvatun videon kanssa tehdään.

- Jos tämä tilanne olisi päättynyt huonosti Thaimaassa, emme olisi missään nimessä julkaisseet sitä. Siinä on sen verran yhtäläisyyksiä.

Videon lopussa katsojalle jää tosiaan vaikutelma, että Chong eksyy kaivokseen. Tästä on purnattu myös sosiaalisessa mediassa. Malmin mukaan näin ei ole, vaan seuraavassa jaksossa selviää, kuinka Chong ja Mikko jatkavat seikkailujaan.

Malm korostaa myös, että elämyskaivos ei ole vaarallinen paikka.

Päätös videon julkaisusta tehtiin tänä aamuna keskusteluiden jälkeen.

- Jos tämä aiheuttaa hirveästi pahaa mieltä, niin tietenkin voimme ottaa sen vielä poiskin. Mutta ei ole tarkoitus pahoittaa kenenkään mieltä. Tämä on seikkailu, joka jatkuu neljä viikkoa paikasta toiseen.